प्रधानमंत्री बनने के बाद नरेंद्र भाई ने लालकिले से अपने पहले भाषण में जब ‘एक लक्ष्य, एक मन, एक मति, एक दिशा’ की बात कही थी तो मैं ने तो उसका मर्म सकारात्मक ही समझा था। मगर चार बरस बाद अब उनकी बात का जो मर्म समझ में आ रहा है, वह मेरे रोंगटे खड़े करता है। हमारे प्रधानमंत्री ने तब व्यथित-भाव से कहा था कि आख़िर सांप्रदायिकता और जातिवाद का पापाचार कब तक चलेगा? आज मैं उतने ही व्यथित-भाव से यही सवाल उनसे पूछना चाहता हूं। जब-जब चुनाव आते हैं, जिन्ना को कौन प्रकट करता है? जब-जब चुनाव आते हैं, रामलला के पालने के आसपास जा कर कौन खड़े हो जाते हैं? पहली बार लालकिले पर चढ़े नरेंद्र भाई ने कहा था कि अब तक के किए पापों को रास्ते में छोड़ें। अब सद्भावना का रास्ता पकड़ें। अगले महीने वे बतौर प्रधानमंत्री, तकनीकी तौर पर, अंतिम बार लालकिले की प्राचीर से हमें अपने मन की बात बताएंगे। देखें वे पापाचार पर क्या कहते हैं?